Хайнц Чеховски
От покривната градина на Йенидзе

Превод от немски: Венцеслав Константинов, —

chitanka.info

От покривната градина на Йенидзе[0]

Градът, прорязан от пропасти каньон, в който

Се изгубват всички спомени, които

Все още имам. Хълмовете на Льосниц[1]:

Белите слонове на Хемингуей,

А там някъде, където една любов започна

Или свърши, и днес още нещо

Ни отнася отвъд във въображаемото

Царство на справедливостта.

Пристигнах и все още се намирам

В разпра с глупостта, тази могъща

Сила, която помрачава вечерта. Насреща ми

Благородните мащаби на един дворец,

Подчертаващ опасността от красотата,

Която остава безсловесна и фактически

Не е нищо друго освен началото на ужаса.

Черните ангели, разперили криле,

С мечовете си от огън все още

Владеят долината, която е готова

Да приюти новото хилядолетие, сякаш

Сега настъпва време и за мен

Да посетя мястото на окончателността:

Гняв, тъга и чувството, че никога и

Никъде не си пристигал, макар

Цените на полетите да спадат и

Изпаренията на бензина

Да замъгляват чело̀то.

А ти, окопалата се в своята кула,

Хилядолетна нимфо,

Докато аз, поразен от треска,

Обратно отпътувам към своята барака.

2000

[0] Йенидзе — ориенталски стилизирана стара цигарена фабрика в Дрезден, която днес служи за атракция. — Б.пр. ↑

[1] Градче в западната част на Ерцгебирге, заобиколено от високи хълмове. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.